Μειωμένες οι προσδοκίες ΔΝΤ και Παγκόσμιας Τράπεζας για την διεθνή οικονομία
προβλέπεται και επιβράδυνση της οικονομικής ανάπτυξης στην Ασία φέτος
Το Διεθνές Νομισματικό Ταμείο μειώνει τις προσδοκίες του για την παγκόσμια οικονομική ανάπτυξη φέτος, ενώ εμπειρογνώμονες του Ταμείου δηλώνουν ότι αυξάνεται ο κίνδυνος για σοβαρά οικονομικά προβλήματα σε διεθνές επίπεδο. Οι προβλέψεις αυτές του ΔΝΤ δημοσιεύονται ενόψει συνεδριάσεων ανώτερων οικονομικών αξιωματούχων απ’ όλο τον κόσμο αυτή την εβδομάδα στο Τόκιο. Το Ταμείο προβλέπει ότι η παγκόσμια ανάπτυξη θα επιβραδυνθεί στο 3,3% φέτος, με τις αναπτυγμένες χώρες να καταγράφουν βραδύτερη πρόοδο και τις αναπτυσσόμενες οικονομίες να δείχνουν ταχύτερους ρυθμούς προόδου. Επίσης το ΔΝΤ προειδοποιεί ότι η κατάσταση μπορεί να επιδεινωθεί αν η Ουάσιγκτον και η Ευρώπη αποτύχουν να αντιμετωπίσουν έγκαιρα και αποτελεσματικά τα πολιτικο-οικονομικά τους προβλήματα. Το Ταμείο προβλέπει ότι το ποσοστό ανάπτυξης των ΗΠΑ θα είναι μόλις 2,2% φέτος και θα επιταχυνθεί ελαφρά το 2013. Για την Ευρωζώνη προβλέπεται ότι η οικονομία της θα συρρικνωθεί κατά 0,4% στο σύνολο της φέτος και θα βελτιωθεί το 2013. Τέλος οι αναπτυσσόμενες χώρες της Ασίας θα καταγράψουν ρυθμό ανάπτυξης 6,7% κατά μέσο όρο φέτος και ταχύτερους ρυθμούς του χρόνου. Στο μεταξύ, έκθεση της Παγκόσμιας Τράπεζας προβλέπει επιβράδυνση της οικονομικής ανάπτυξης στην Ασία φέτος. Η έκθεση που δόθηκε στη δημοσιότητα τη Δευτέρα αναφέρει ότι η ανάπτυξη στην περιοχή της Ασίας και του Ειρηνικού θα υποχωρήσει κατά περίπου μια εκατοστιαία μονάδα, από 8,2% που ήταν το 2011, σε 7,2% φέτος, για να ανακάμψει στο 7,6% το 2013. Επίσης οι μειωμένες εξαγωγές και επενδύσεις θα περιορίσουν και την ανάπτυξη της Κίνας από 9,3% που ήταν το 2011, σε 7,7% φέτος. Πάντως, σύμφωνα με την Παγκόσμια Τράπεζα ο ρυθμός ανάπτυξης της Κίνας θα ανακάμψει και θα κυμανθεί γύρω στο 8,1% του χρόνου. Η Παγκόσμια Τράπεζα τονίζει ότι οι κυβερνήσεις των χωρών της Ασίας και του Ειρηνικού θα κληθούν να συνεχίσουν να διαχειρίζονται την ανάπτυξη και να μειώσουν την φτώχια σε ένα ασταθές διεθνές οικονομικό περιβάλλον.